ໃນລະຫວ່າງວັນທີ 02 ຫາ 07 ມິຖຸນາ 2015 ສະຖາບັນພັດທະນະການບໍລິຫານການສຶກສາ ໄດ້ຈັດກອງປະຊຸມຝຶກອົບຮົມສ້າງຄວາມເຂັ້ມແຂງດ້ານການວິໄຈການສຶກສາ ໃຫ້ພະນັກງານຂະແໜງການສຶກສາອ້ອມຂ້າງສະຖາບັນພັດທະ ນາການບໍລິຫານການສຶກສາ ທີ່ທ່າລາດ ເມືອງ ແກ້ວອຸດົມ ແຂວງ ວຽງຈັນ ໂດຍການເປັນປະທານໂດຍ ທ່ານ ຄູນມີ ພົມມະນີມິດ ຜູ້ອໍຳນວຍການສະຖາບັນພັດທະນາການບໍລິຫານການສຶກສາ,
ແລະ ປະທານຮ່ວມທ່ານ ໄມບູນ ຜານິດ ຮອງຜູ້ອຳນວຍການສະຖາບັນ, ທ່ານ ຮສ.ດຣ ຄຳແສງ ທະລັງສີ ຮອງຄະນະບໍດີ ຄະນະສຶກສາສາດ ມະຫາວິທະຍາໄລແຫ່ງຊາດ, ມີນັກສໍຳມະນາກອນມາຈາກ 5 ພາກສ່ວນຄື: ສະຖາບັນພັດທະນາການບໍລິຫານການສຶກສາ, ສູນຝຶກອົບຮົມຜູ້ບໍລິຫານການສຶກສາວັງວຽງ, ສູນພັດທະນາຜູ້ບໍລິຫານການສຶກສາວິທະຍາໄລຄູຫຼວງພະບາງ, ສູນພັດທະນາຜູ້ບໍລິຫານການສຶກສາວິທະຍາໄລຄູປາກເຊ ແລະ ສູນພັດທະນາການສຶກສານອກໂຮງຮຽນ ມີຜູ້ເຂົ້າຮ່ວມທັງໝົດ 40 ທ່ານ, ຍິງ 14 ທ່ານ, ຄູຝຶກຮັບເຊີນຈາກ ຄະນະສຶກສາສາດ, ມະຫາວິທະຍາໄລແຫ່ງຊາດ 3 ທ່ານ. ໃນວາລະເປີດກອງປະຊຸມທ່ານປະທານຍັງໄດ້ໃຫ້ຄຳຄິດຄຳເຫັນ ແລະ ເໜັ້ນໜັກເຖິງຄວາມສຳຄັນ ແລະ ຜົນປະໂຫຍດຂອງການວິໄຈ, ວຽກງານວິໄຈ, ຄົ້ນຄວ້າ, ປະເມີນຜົນເປັນວຽກງານທີ່ສຳຄັນ ແລະ ຕິດພັນກັບການພັດທະນາການສຶກສາ.
ຈຸດປະສົງກອງປະຊຸມແມ່ນເພື່ອສ້າງຄວາມເຂັ້ມແຂງທາງດ້ານວິທະຍາການວິໄຈໃຫ້ແກ່ພະນັກງານວິຊາການເພື່ອໄດ້ຮຽນຮູ້ ແລະ ເຂົ້າໃຈເປັນເອກະພາບໃນດ້ານຫຼັກການ, ຄວາມໝາຍ, ຄວາມສຳຄັນ ແລະ ປະໂຫຍດຂອງການວິໄຈທາງການສຶກສາ ແລະ ສາມາດປະຕິບັດຂັ້ນຕອນການວິໄຈຂັ້ນພື້ນຖານ ເພື່ອເຮັດໃຫ້ການວາງແຜນສ້າງຄວາມເຂັ້ມແຂງ,ເສີມສ້າງຂີດຄວາມສາມາດໃຫ້ຜູ້ບໍລິຫານການສຶກສາໃຫ້ຖືກຕ້ອງ ແລະ ຊັດເຈນຕາມຄວາມຕ້ອງການພັດທະນາ, ການຊອກຮູ້ບັນຫາ ສາເຫດ ແນວທາງແກ້ໄຂບັນຫາຕ່າງໆ ໃຫ້ຖືກຕ້ອງຖືກຈຸດຢ່າງແທ້ຈິງ, ມີປະສິດທິພາບ ແລະ ປະສິດທິຜົນສູງ ສະນັ້ນ, ທຸກຂະແໜງການແມ່ນຮຽກຮອງຕ້ອງການພະນັກງານທີ່ມີຄວາມຮູ້, ຄວາມສາມາດ, ມີປະສົບການທາງດ້ານການວິໄຈ.
ການຝຶກອົບຮົມໄດ້ຮັບຟັງການບັນຍາຍ, ອະທິບາຍ, ສົນທະນາກຸ່ມຍ່ອຍ-ໃຫຍ່ ແລກປ່ຽນຄຳຄິດເຫັນລະຫວ່າງວິທະຍາກອນ, ສຳມະນາກອນດ້ວຍກັນ, ແບ່ງກຸ່ມຝຶກປະຕິບັດຕົວຈິງ ແລະ ມີການລາຍງານ ແລະ ອື່ນໆ.
-
ເນື້ອຝຶກອົບຮົມປະກອບມີ:
- ຄວາມໝາຍຂອງການວິໄຈ
- ຂັ້ນຕອນ ຫຼື ຂະບວນການຂອງການວິໄຈ
- ເອກະສານທີ່ກ່ຽວຂ້ອງກັບການວິໄຈ
- ຕົວປ່ຽນ ແລະ ສົມມຸດຖານ
- ປະຊາກອນ ແລະ ກຸ່ມຕົວຢ່າງ
- ເຄື່ອງມືທີ່ໃຊ້ໃນການວິໄຈ
- ລັກສະນະ ແລະ ການຊອກຫາຄຸນະພາບຂອງເຄື່ອງມື
- ການວິເຄາະຂໍ້ມູນ (ເບື້ອງຕົ້ນ ພື້ນຖານ)
ຂ່າວ ແລະ ພາບໂດຍ: ໜ່ວຍງານຂໍ້ມູນຂ່າວສານ